'Raja peraduan' kaut hadiah jutaan ringgit
Kuala Lumpur: Jika dihitung semua nilai hadiah-hadiah pernah dimenangi Faiz Aizuddin Azami, 38, sejak lebih sedekad lalu, jumlahnya sudah melebihi jutaan ringgit. Antara hadiah pernah dimenanginya termasuklah pakej percutian VIP ke empat taman tema di Los Angeles, Amerika Syarikat untuk 10 orang termasuk duit poket yang bernilai lebih RM100,000. Ini tidak termasuk hadiah wang tunai RM24,000 serta pakej lawatan ke London, Turki, Paris, Jepun, Korea dan banyak lagi. Selain itu, Faiz juga pernah memenangi 10 televisyen 55 inci, 20 peti sejuk, 30 mesin basuh, ratusan barangan elektrik rumah pelbagai jenama dan hadiah pengubahsuaian rumah bernilai lebih RM10,000. Malah dia pernah memenangi berpuluh telefon pintar termasuk edisi terbaharu iPhone, Android, tab dan bermacam-macam hadiah barangan serta keperluan dapur hingga menjadikan stor rumahnya umpama kedai runcit. Tidak cukup dengan itu, Faiz yang dianggap antara 'Otai' dalam dunia peraduan di Malaysia juga pernah memenangi lapan motosikal dan dua kereta (Proton X50 dan Mini Cooper), hasil kerjasama bersama rakan-rakan peserta pertandingan lain. Kemenangan dalam banyak peraduan juga membolehkan Faiz bertemu dengan ramai selebriti dan tokoh sukan dunia termasuk Neymar, Jenifer Lopez, Kelly Clarkson serta Justin Bieber. Semua 'rezeki' itu diperolehi Faiz selepas tanpa jemu menyertai pelbagai peraduan sejak 21 tahun lalu. Bapa kepada tiga anak dari Gombak, Selangor itu berkata, minatnya untuk menyertai peraduan bermula selepas memenangi hadiah utama 10 bulan gaji, anjuran sebuah syarikat telekomunikasi ketika usia 18 tahun. Katanya, siapa sangka penyertaan secara suka-suka melalui khidmat pesanan ringkas (SMS) itu membolehkannya memenangi hadiah wang tunai RM24,000. "Memang terkejut kerana ketika itu saya masih bergelar pelajar dan tidak mempunyai gaji bulanan. "Tetapi mereka mengambil kira jumlah gaji minimum dan jumlah itu diberikan kepada saya," katanya kepada Harian Metro.  Menurut Faiz, disebabkan sering memenangi pelbagai hadiah percutian ke luar negara, dia akhirnya mengambil keputusan berhenti kerja dalam sektor perkhidmatan awam (guru) kerana tidak mahu menjejaskan kerjayanya. "Ini kerana hadiah yang dimenangi memerlukan dia 'terbang' pada masa-masa tertentu dan perlu mengambil cuti yang panjang. "Selain itu, keputusan berkenaan juga diambil kerana menyertai peraduan juga sebenarnya mampu memberi pulangan yang lumayan jika konsisten melakukannya. "Contohnya, dalam setahun saya sasarkan untuk mendapat lebih 1,000 kemenangan dari pelbagai peraduan dengan jangkaan nilai hadiah kemenangan RM100,000. "Jadi, saya akan usaha untuk mendapat sasaran berkenaan untuk memastikan usaha berbaloi," katanya yang kini sepenuh masa terbabit dalam bidang motivasi pendidikan dan menyertai peraduan. Dalam pada itu Faiz mengakui, untuk memenangi sesuatu peraduan, peserta perlu mengetahui petua dan memiliki strategi tersendiri. Misalnya untuk peraduan belian terbanyak yang menawarkan hadiah lumayan seperti kereta, ia memerlukan pelaburan yang tinggi. "Tetapi ada juga kemenangan disebabkan tuah dan rezeki kerana ramai yang pertama kali cuba terus 'sangkut' (menang) hadiah utama," katanya. Sementara itu Faiz mengakui, dia juga bukan sentiasa bertuah kerana pernah melabur berbelas ribu untuk menyertai satu pertandingan tetapi malangnya tidak berjaya mendapat pulangan dimahukan. Kata Faiz, dia juga pernah ditipu tidak mendapat hadiah kemenangan yang dijanjikan sehingga ke hari ini. "Memang perit jika pelaburan kita tidak mendapat hasil yang diinginkan tetapi kena reda kerana semua itu adalah asam garam lumrah menyertai peraduan. Semua rezeki itu datangnya daripada Allah SWT. "Apapun jangan sesekali berputus asa jika mahu terbabit dalam bidang ini kerana percayalah, usaha tidak akan sesekali mengkhianati hasil," katanya yang percaya dia hanya menumpang rezeki anak-anaknya.Menang 1,000 peraduan dalam masa 5 tahunMemenangi lebih 1,000 kali peraduan disertainya sejak lebih lima tahun lalu. Suri rumah, Rusyati Masri, 48, bagaimanapun masih tidak menyangka dikurniakan rezeki oleh Allah SWT dalam cara sebegitu. Antara hadiah pernah dimenangi Rusyati adalah dua motosikal (Yamaha Y16 dan Honda eBike), lima telefon pintar termasuk Iphone 14 dan Samsung S23, dinar emas, hadiah percutian serta pakej menaiki kapal pelayaran.  Selain itu Rusyati juga turut memenangi pelbagai hadiah barangan elektrik rumah seperti televisyen, mesin basuh, lima penyedut hampagas pelbagai jenama, 10 jenis air fryer, puluhan ribu hadiah wang tunai, ratusan baucar makanan, tajaan rumah terbuka dan banyak lagi. Menurutnya, dia sebelum ini hanya suka-suka menyertai pelbagai peraduan selepas percubaan kali pertama pada tahun 2019 membuahkan hasil. Katanya, hadiah wang tunai RM500 yang dimenangi mendorong dia dan suami menjadikan penyertaan peraduan sebagai hobi. "Saya hanya konsisten menyertai peraduan selepas berhenti kerja pada tahun 2022. "Walaupun sekadar hobi, ia sedikit sebanyak dapatlah menambah pendapatan keluarga," katanya. Rusyati berkata, jika hadiah yang dimenangi sudah ada dalam koleksi simpanan, ia akan jual untuk mendapatkan balik modal wang digunakan. "Setakat ini, modal yang dilaburkan memberikan pulangan lumayan kepadanya. "Hadiah yang paling mahal pernah saya menangi adalah pakej percutian ke Itali untuk dua orang serta duit poket RM10,000. Semua hadiah itu bernilai RM30,000 hasil penyertaan peraduan anjuran jenama kopi terkenal. "Saya membawa suami, Henrizal Sabai, 50, bersama dalam percutian itu kerana dialah tonggak penting di belakang tabir yang banyak membantu persediaan sesuatu peraduan selama ini. "Ia memang rezeki dan tuah kerana modal dilaburkan untuk menyertai peraduan itu agak minimum," katanya.  Menurut Rusyati lagi, berbanding peserta tegar lain, dia juga sering memasuki peraduan atau kuiz dianjurkan oleh pasar raya tertentu. Kata ibu kepada seorang anak itu lagi, setiap peraduan ada cabaran dan keperluan tersendiri. Katanya, terdapat peraduan yang memerlukan banyak pembelian kerana kemenangan dikira berdasarkan belian tertinggi dan sememangnya memerlukan modal agak besar. "Ada juga peraduan yang hanya memerlukan satu resit sahaja untuk menang. Ia biasanya turut berkait dengan faktor rezeki dan tuah. "Peraduan yang memerlukan slogan pula agak mencabar kerana peserta perlu kreatif bermain dengan ayat dan tidak boleh ayat 'biasa-biasa'," katanya.